ORDE do 26 de xuño de 2007 pola que se autorizan as ensinanzas de educación para persoas adultas en centros de educación e promoción de adultos dependentes da Consellería de Educación e Ordenación Universitaria con sede en institucións penitenciarias.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 26/07/2007

A Lei orgánica 2/2006, do 3 de maio, de educación, establece no seu artigo 5.2º que o sistema educativo lles facilitará ás persoas adultas á súa incorporación ás distintas ensinanzas, favorecendo a conciliación da aprendizaxe con outras responsabilidades e actividades; e no seu artigo 67.6º, que a Administración educativa garantirá á poboación reclusa o acceso ás ensinanzas para as persoas adultas.
Co fin de adaptar a oferta da educación secundaria obrigatoria ás condicións, necesidades e intereses das persoas adultas, ditouse a Orde do 26 de maio de 1997, pola que se establecen as liñas básicas para o desenvolvemento do currículo das ensinanzas conducentes ao título de graduado en educación secundaria para as persoas adultas, e pola que se regulan as ensinanzas iniciais de niveis I, II e III conducentes ao título de graduado en educación secundaria.
De acordo co establecido no Decreto 116/2007, do 31 de maio, polo que se crean centros específicos de educación e promoción de adultos con sede nos centros penitenciarios de Galicia, estes centros terán como finalidade facer efectivo o acceso das persoas internas en establecementos penitenciarios ás ensinanzas de persoas adultas.
En consecuencia, esta consellería, de conformidade co establecido no Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, que lle atribúe as competencias e funcións en materia de planificación, regulación e administración do ensino regrado en toda a súa extensión, e tendo en conta o informe da Dirección Xeral de Formación Profesional e Ensinanzas Especiais, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizar as ensinanzas correspondentes aos niveis I, II e III da educación básica de persoas adultas na modalidade presencial aos centos de educación e promoción de adultos que figuran no anexo desta orde.
Segundo.-A organización e funcionamento dos centros de educación e promoción de adultos con sede nos establecementos penitenciarios será a establecida na normativa que con carácter xeral se aplica a todos os centros de educación e promoción de adultos da Comunidade Autónoma galega, agás aquilo que, dadas as súas especiais características, fose regulado por normativa específica e de conformidade co convenio de colaboración en materia de educación asinado entre a Xunta de Galicia e o Ministerio de Interior con data do 23 de marzo de 2007, así como co Real decreto 1203/1999, do 9 de xullo, e a normativa que o desenvolve.
Terceiro.-Como consecuencia do anterior, o horario de atención ao alumnado será en xornada de mañá e/ou tarde, de acordo coa demanda efectiva de formación dos internos e coas circunstancias da institución na que o centro ten a sede.
Ao inicio de cada curso escolar cada centro establecerá o seu horario tendo en conta as normas de organización e funcionamento da institución penitenciaria na que ten a sede, as instrucións de principio de curso da Dirección Xeral de Formación Profesional e Ensinanzas Especiais e as propostas da comisión mixta establecida no devandito convenio de colaboración.
O horario definitivo deberá ser aprobado polo órgano da Administración educativa competente nesta materia.
Cuarto.-Con carácter provisional, os delegados provinciais da Consellería de Educación e Ordenación Universitaria nomearán en cada centro un director, ao abeiro do disposto no artigo 137 da Lei orgánica 2/2006, do 3 de maio, de educación.
Disposicións derradeiras
Primeira.-Autorízase a Dirección Xeral de Formación Profesional e Ensinanzas Especiais para ditar cantas disposicións sexan necesarias para o desenvolvemento desta orde.
Segunda.-Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 26 de xuño de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "14400D009P043.PDF"